google/wiki40b huggingface dataset:
Ιωάννης Βασιλειάδης

Βιογραφικά στοιχεία

Γεννήθηκε στο Αίγιο και ακολούθησε σταδιοδρομία στο Βασιλικό Ναυτικό αποφοιτώντας από τη Σχολή Ναυτικών Δοκίμων. Συμπλήρωσε τις σπουδές του στις σχολές Πολέμου, Διαβιβάσεων στην Αγγλία και Αμύνης ΝΑΤΟ στη Ρώμη. Κατά τη διάρκεια της Χούντας μυήθηκε στην κίνηση του ναυτικού φέροντας τότε τον βαθμό του αντιπλοιάρχου. Μετά την πτώση της Χούντας, ο τέως σύμβουλος του Βασιλιά Μιχάλης Αρναούτης προσπάθησε να μυήσει τον Βασιλειάδη σε επικείμενο πραξικόπημα. Ο Βασιλειάδης αρνήθηκε να συμμετάσχει και ενημέρωσε τον Γεώργιο Ράλλη, ο οποίος σε συνεργασία με τον Κωνσταντίνο Καραμανλή έλαβε τα απαραίτητα μέτρα. Αποστρατεύθηκε με τον βαθμό του ναυάρχου ε.α. Μετά την αποστράτευσή του διετέλεσε γενικός γραμματέας του υπουργείου εμπορικής ναυτιλίας (1981).
Το 1985 εξελέγη βουλευτής επικρατείας με την Νέα Δημοκρατία και στις εκλογές του Ιουνίου 1989 εξελέγη βουλευτής Αχαΐας συγκεντρώνοντας 13.509 σταυρούς. Στις εκλογές του Νοεμβρίου 1989 και του 1990 επανεξελέγη συγκεντρώνοντας 14.378 και 13.378 αντίστοιχα. Στην Κυβέρνηση του Ιουλίου 1989 διετέλεσε αναπληρωτής υπουργός εθνικής Άμυνας ενώ στην κυβέρνηση Μητσοτάκη ανέλαβε υπουργός δημοσίας τάξης, θέση στην οποία παρέμεινε μέχρι το 1991.
Απεβίωσε στην Αθήνα στις 30 Μαρτίου 2012. Ήταν παντρεμένος με την Λ. Κοντοδήμου και είχε αποκτήσει μια κόρη.
Αίθουσα της Τενερίφης

Τοποθεσία

Η αίθουσα βρίσκεται στο κέντρο της πόλης μεταξύ της Λεωφόρου Συντάγματος (Αvenida de la Constitución) και του λιμανιού της πόλης, κοντά στο σταθμό του τραμ της Τενερίφης. Σε κοντινή απόσταση υψώνονται οι Πύργοι της Σάντα Κρουθ (Torres de Santa Cruz) που είναι οι ψηλότεροι ουρανοξύστες στις Κανάριες Νήσους και οι ψηλότεροι δίδυμοι πύργοι στην Ισπανία.

Ιστορία

Η ιδέα της ανέγερσης μιας τέτοιας αίθουσας στις Κανάριες Νήσους διατυπώθηκε για πρώτη φορά το 1970. Λίγο μετά εγκρίθηκε το σχέδιο, αλλά τόσο η θέση όσο και ο αρχιτέκτονας άλλαξαν αρκετές φορές. Το 1996 αποφασίστηκε η ανέγερσή της δίπλα στο λιμάνι της πόλης και ως αρχιτέκτονας του κτιρίου επελέγη ο Σαντιάγο Καλατράβα.
Το κτίριο χτίστηκε μεταξύ 1997-2003, άνοιξε επίσημα στις 26 Σεπτέμβρη του 2003 από τον πρίγκηπα Φίλιππο του Οίκου των Βουρβόνων (Felipe de Borbón), ισπανό διάδοχο του θρόνου. Ανταποκριτές και δημοσιογράφοι από όλο τον κόσμο συγκεντρώθηκαν κατά την τελετή των εγκαινίων, εκπρόσωποι των σημαντικότερων εφημερίδων του κόσμου, μεταξύ των οποίων οι The New York Times, Financial Times, The Independent, Le Monde και η Corriere della Sera ήταν παρόντες στην τελετή.
Ο πρώην πρόεδρος των ΗΠΑ Μπιλ Κλίντον επισκέφθηκε την αίθουσα το 2005. Το 2008 το κτίριο θεωρείται ένα από τα πιο εμβληματικά έργα της ισπανικής αρχιτεκτονικής και περιλαμβάνεται σε μια σειρά από καρτ-ποστάλ. Το 2011 το κτίριο μετονομάστηκε σε Αίθουσα της Τενερίφης «Αδάν Μαρτίν» προς τιμήν του αείμνηστου Προέδρου των Καναρίων Νήσων, Αδάν Μαρτίν Μένις. Παρόλα αυτά το κτίριο είναι πιο γνωστό ως «Αίθουσα της Τενερίφης». Επίσης εκείνη τη χρονιά το κτίριο είχε συμπεριληφθεί σε μια σειρά από πέντε αναμνηστικά νομίσματα ευρώ, μαζί με άλλες εμβληματικές εικόνες από διάφορες πόλεις της Ισπανίας.
Λευκή του Βαλουά

Βιογραφία

Ήταν η ένατη κόρη (3η από τον 3ο γάμο) του Καρόλου κόμη του Βαλουά και της 3ης συζύγου του Μαώς των Σατιγιόν, κόρης του Γκυ Δ΄ κόμη του Σαιν-Πολ.
Ελευθερία ή θάνατος

Ελευθερία ή θάνατος είναι εθνικό σύνθημα της Ελλάδας, ενώ αναφέρεται ορισμένες φορές και ως το σύνθημα της Κύπρου, παρόλο που το κυπριακό σύνταγμα δεν καθορίζει κάτι σχετικό. Διαδόθηκε ευρύτερα στον ελλαδικό χώρο κατά την διάρκεια της Ελληνικής Επανάστασης του ’21 (1821-1829), οπότε χρησιμοποιήθηκε ως πολεμική ιαχή και αναγραφόταν σε πολεμικές σημαίες του απελευθερωτικού αγώνα των Ελλήνων εναντίον της οθωμανικής κυριαρχίας.  ενώ αναφέρεται η χρήση του συνθήματος και κατά την Κρητική Επανάσταση του 1866-1899. Η χρήση του συνθήματος γίνεται και μεταγενέστερα, κατά τον αγώνα για την απελευθέρωση της Κύπρου από την βρετανική κυριαρχία. Η επίσημη όμως χρήση του στο Ελληνικό Κράτος ως εθνικού συνθήματος έγινε αρκετά αργότερα. Το σύνθημα συνδέεται σήμερα με την λαϊκή δοξασία ότι οι εννέα συλλαβές του, συνδέονται με τον αριθμό των λωρίδων που υπάρχουν στην ελληνική σημαία, με την λέξη «ε-λευ-θε-ρί-α» να συμπληρώνει τις πέντε γαλάζιες και τις λέξεις «ή θά-να-τος» να συμπληρώνουν τις τέσσερις λευκές λωρίδες. 
Το σύνθημα συμβόλιζε, και εξακολουθεί να συμβολίζει, την αποφασιστικότητα των Ελλήνων για τον συνεχή αγώνα ενάντια στη τυραννία και στη καταπίεση, αψηφώντας τον θάνατο. Το ίδιο εθνικό σύνθημα έχουν σήμερα, η Ουρουγουάη (ισπανικά: Libertad o muerte‎, προφορά: λιμπερτάδ ο μουέρτε) και η Βόρεια Μακεδονία (σλαβομακεδονικά: Слобода или смрт‎, προφορά: σλόμποντα ίλι σμρτ).
Δημήτριος Παπαδημητρίου (βουλευτής Αργολίδας)

Σταδιοδρομία

Σπούδασε Νομικά και εξάσκησε το δικηγορικό επάγγελμα. Στις εκλογές του 1946 εξελέγη βουλευτής Αργολιδοκορινθίας με το Συνδυασμό Ηνωμένης Παρατάξεως Εθνικοφρόνων (Κόμμα Εθνικών Φιλελευθέρων) με 10.824 ψήφους. Εξελέγη βουλευτής στην εκλογική περιφέρεια Αργολίδας στις εκλογές του 1961 και επανεξελέγη το 1963 και το 1964.
Αποστάτησε από την Ένωση Κέντρου μαζί με άλλους βουλευτές το 1965. Στην κυβέρνηση Τσιριμώκου (από τις 18 Αυγούστου 1965 μέχρι τις  17 Σεπτεμβρίου 1965) ήταν υπουργός Βιομηχανίας.
Στην κυβέρνηση Στεφανόπουλου (από τις 5 Οκτωβρίου 1965 έως τις 11 Μαΐου 1966) υπηρέτησε ως υφυπουργός Οικονομικών και από τις 11 Μαΐου 1966 ως τις 22 Δεκεμβρίου 1966 ήταν υφυπουργός Εθνικής Άμυνας.
Απεβίωσε σε ηλικία 76 ετών το 1986 και κηδεύτηκε από τον ναό του Αγίου Γεωργίου στο Ναύπλιο, στις 9 Μαρτίου 1986.
NOVA

Βάση συνδρομητών

Η συνδρομητική πλατφόρμα Nova στο τέλος Ιουνίου 2015 έφτασε το ιστορικό υψηλό των 509.088 συνδρομητών, ενώ τον Ιούνιο 2016 είχε 460.252 συνδρομητές (μείωση 9,6%).
Στα τέλη Αυγούστου 2016 η ανταγωνιστική συνδρομητική πλατφόρμα του ΟΤΕ πέρασε για πρώτη φορά στην πρώτη θέση, ξεπερνώντας τον αριθμό συνδρομητών της Nova, αυξάνοντας τους συνδρομητές της σε 462.000. Τον Ιούλιο του 2017 έγινε γνωστό ότι η πλατφόρμα είχε περαιτέρω μείωση στους συνδρομητές και έφτασε τον αριθμό των 430.000.

Κινηματογράφος

Η Nova έχει συνάψει συμφωνίες για την προβολή τηλεοπτικών σειρών και ταινιών με μεγάλα κινηματογραφικά στούντιο και ανεξάρτητες εταιρείες διανομής (π.χ.: 20th Century Fox, HBO, MGM, Sony Pictures, Warner Bros., Φίνος Φιλμ κ.ά.)

Αθλητικό περιεχόμενο

Τα κανάλια Novasports μεταδίδουν τους εντός έδρας αγώνες των 9 ομάδων της Ελληνικής Σούπερ Λίγκα (ΑΕΚ, ΠΑΟΚ, Ολυμπιακός, Αστέρας Τρίπολης, Πανιώνιος, ΠΑΣ Γιάννινα, Λεβαδειακός, ΑΕΛ, ΟΦΗ) και όλους τους αγώνες της Ιταλικής Σέριε Α, της Γαλλικής Λιγκ 1, της Σουηδικής Άλσβενσκαν, της Ολλανδικής Έρεντιφιζι και της Αυστριακής Μπουντεσλίγκα. Επίσης, μεταδίδονται οι αγώνες της Φούτμπολ Λιγκ Τσάμπιονσιπ, της Λιγκ Καπ Αγγλίας, της Λιγκ Καπ Γαλλίας, της Σούπερ Καπ Ισπανίας και Γαλλίας, και τα κύπελλα Γαλλίας, Ρωσίας και Τουρκίας και οι καλαθοσφαιρικοί αγώνες της Ευρωλίγκας ως το 2023, καθώς και του Μπάσκετμπολ Τσάμπιονς Λιγκ. Τέλος, σημαντικές διοργανώσεις τένις όπως το Γουίμπλεντον και δημοφιλείς διοργανώσεις γκολφ όπως το Πρωτάθλημα γκολφ PGA.
Γρηγορία

Βίος

Η Γρηγορία ζούσε αρχικά στην Καρχηδόνα όπου ο πατέρας της Νικήτας είχε τοποθετηθεί έξαρχος από τον αυτοκράτορα ξάδελφο του. Παντρεύτηκε  τον ξάδελφο της συναυτοκράτορα Κωνσταντίνο-κάποια στιγμή μετά το 630- όταν ο ίδιος ήταν 17 ετών και μαζί του απέκτησε τον μελλοντικό αυτοκράτορα Κώνστα Β' (641 - 668) και άγνωστο αριθμό ακόμα παιδιών ανάμεσα τους τον Θεοδόσιο που δολοφονήθηκε από τον αυτοκράτορα αδελφό του (660). 
Αυτοκράτειρα για ελάχιστους μήνες από τις 11 Φεβρουαρίου/641 που πέθανε ο πεθερός της αυτοκράτορας Ηράκλειος ώς τον Μάιο του ίδιου χρόνου που πέθανε ο σύζυγος της δεν είχε ενεργό ρόλο στην κυβέρνηση την εποχή του γιου της Κώνστα.
Α΄ κατηγορία ποδοσφαίρου ανδρών Κύπρου 1974-75

Σύστημα διεξαγωγής

Στο πρωτάθλημα της Α΄ κατηγορίας 1974-75 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Λόγω της τουρκικής εισβολής στην Κύπρο τον Ιούλιο του 1974 που οδήγησε τις ομάδες σε άθλια κατάσταση, αποφασίστηκε να μην υπάρξει υποβιβασμός.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1975-76. Επιπλέον, η ομάδα που τερμάτισε στη δεύτερη θέση εξασφάλιζε τη συμμετοχή της στο Κύπελλο ΟΥΕΦΑ 1975-1976.
Τις προηγούμενες περιόδους ήταν σε ισχύ ο θεσμός της συμμετοχής κυπριακών ομάδων στο ελληνικό πρωτάθλημα, μέσα από τον οποίο η εκάστοτε πρωταθλήτρια Κύπρου εξασφάλιζε τη συμμετοχή της στην Α΄ Εθνική Ελλάδας για την επόμενη περίοδο (εκτός και αν πρωταθλήτρια της περασμένης περιόδου εξασφάλιζε την παραμονή της στο πανελλήνιο πρωτάθλημα). Στην Α΄ Εθνική 1973-1974 συμμετείχε ο ΑΠΟΕΛ ο οποίος δεν υποβιβάστηκε και έτσι είχε το δικαίωμα συμμετοχής στην Α΄ Εθνική 1974-1975. Λόγω της τουρκικής εισβολής τον Ιούλιο του 1974 και της κατάστασης στην Κύπρο τους μετέπειτα μήνες, ο ΑΠΟΕΛ πήρε αναστολή συμμετοχής στην Α΄ Εθνική για ένα χρόνο, μετά από κοινή σύσκεψη εκπροσώπων της ΕΠΟ, της ΚΟΠ και του ΑΠΟΕΛ. Σύμφωνα με την απόφαση, όταν ομαλοποιούταν η κατάσταση στην Κύπρο, θα επανεξεταζόταν η συμμετοχή του στην Α΄ Εθνική. Η ΕΠΟ, εάν ο ΑΠΟΕΛ επιθυμούσε να επιστρέψει στην Α΄ Εθνική, θα εξασφάλιζε τη συμμετοχή του. Ωστόσο, τον Ιούνιο του 1975 ανακοινώθηκε η μη συμμετοχή πλέον των κυπριακών ομάδων στο ελληνικό πρωτάθλημα. 
Αποφασίστηκε επίσης η συμμετοχή του ΑΠΟΕΛ στην Α΄ κατηγορία άνευ συναγωνισμού, δηλαδή οι αγώνες του δεν θα βαθμολογούνταν.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1973-74, στο πρωτάθλημα της περιόδου 1974-75 συμμετείχε ο πρωταθλητής της Β΄ κατηγορίας 1973-74 ΑΣΙΛ Λύσης. Στο πρωτάθλημα δεν συμμετείχε ο ΑΠΟΠ Πάφου ο οποίος είχε υποβιβαστεί στη Β΄ κατηγορία.
Μάχη του Σκουλτέννα

Η Μάχη του Σκουλτέννα διεξήχθη το 643 στο μικρό ποταμό Σκολτέννα (τότε Σκουλτέννα), ο κύριος παραπόταμος του Πανάρο μεταξύ του Βυζαντινού στρατού υπό τον Έξαρχο Ισαάκιο και του στρατού του Λομβαρδού βασιλιά Ροθάριου. Η μάχη κερδήθηκε από τον Λομβαρδό βασιλιά, ενώ ο αντίπαλός του έπεσε στο πεδίο της μάχης. Η νίκη επέτρεψε στους Λομβαρδούς να επεκταθούν στην Λουνιγκιάνα και την Λιγουρία και να ολοκληρώσουν την κατάκτηση της Αιμιλία.
Ο βασιλιάς Ροθάριος εκμεταλλεύτηκε μια στιγμή δυσκολίας της Βυζαντινής Αυτοκρατορίας, αποδυναμωμένη από αραβικές επιδρομές και την θρησκευτική κρίση με τους Μονοθελητιστές, κατέκτησε αρκετά εδάφη που βρίσκονταν σε βυζαντινά χέρια.
Τόσο η Origo gentis Langobardorum, όσο και ο Παύλος ο Διάκονος υποστηρίζουν ότι οι Βυζαντινές απώλειες έφθασαν τους οκτώ χιλιάδες. Ο αριθμός αυτός, όμως, τίθεται υπό αμφισβήτηση από τη σύγχρονη ιστοριογραφία επειδή το ποσοστό αυτό θα ήταν σε κάθε περίπτωση δυσανάλογο προς τις πραγματικές διαστάσεις των στρατών της εποχής, που αποτελούνταν από μερικές χιλιάδες πολεμιστές.
Η μάχη δόθηκε κοντά στο τέλος του Νοεμβρίου 643 και πιθανώς έληξε με τον θάνατο του Έξαρχου Ισαάκιου, διοικητή των Βυζαντινών. Το ποσό των οκτώ χιλιάδων νεκρών πολεμιστών από τη Βυζαντινή πλευρά θεωρήθηκε αναξιόπιστο από τη σύγχρονη ιστοριογραφία, και ότι προτίθεται απλώς ως ένας δείκτης της καθαρής νίκη που πέτυχε ο Ροθάριος.
Η εκστρατεία του Ροθάριου, εντός της οποίας αποτελεί μέρος της η μάχη του Σκουλτέννα, χαρακτηρίζεται από σοβαρή σκληρότητα με λεηλασίες, εμπρησμούς, καταστροφές και δουλεία για τους πληθυσμούς.
Μπουράκ Οστσιβίτ

Βιογραφία

Το 2003, ο Οζτσιβίτ εξελέγη Top Model της Τουρκίας και ξεκίνησε να εργάζεται με πρακτορεία μοντέλων. Το 2005, επιλέχθηκε ως το δεύτερο καλύτερο μοντέλο του κόσμου. Ο Μπουράκ Οζτσιβίτ ξεκίνησε την υποκριτική του καριέρα με την τηλεοπτική σειρά Eksi 18. Αργότερα πρωταγωνίστησε στις τηλεοπτικές σειρές Zoraki Koca, İhanet και Baba Ocağı. Εμφανίστηκε στην κινηματογραφική σειρά Musallat και στην τηλεοπτική σειρά Küçük Sırlar, την τουρκική προσαρμογή της σειράς Gossip Girl.
Πρωταγωνίστησε στην τηλεοπτική σειρά Σουλεϊμάν ο Μεγαλοπρεπής ως Μαλκότσογλου Μπαλί Μπέη και ενσάρκωσε τον ρόλο του Kamran στην προσαρμογή του μυθιστορήματος Çalıkuşu με την Fahriye Evcen. Μαζί με την Evcen, έκανε την παραγωγή στην ταινία Aşk Sana Benzer. Αργότερα έπαιξε στην ταινία Kardeşim Benim μαζί με τον Murat Boz. Το 2015 πρωταγωνίστησε στην τουρκική δραματική σειρά Kara Sevda (αγγλικά : Endless Love) ως Κεμάλ Σόϊντερε. Ο Οζτσιβίτ έχει ιδρύσει την εταιρεία παραγωγής BRK'S Production.

Προσωπική ζωή

Ο Οζτσιβίτ αρραβωνιάστηκε την Τουρκάλα ηθοποιό Fahriye Evcen στις 9 Μαρτίου 2017 στην Γερμανία και στις 29 Ιουνίου 2017, παντρεύτηκαν στην Κωνσταντινούπολη.
Εμμανουήλ Ζυμβρακάκης (1821)

Βιογραφία

Γεννήθηκε και μεγάλωσε στην Κυδωνία της Κρήτης και έδρασε σχεδόν σε όλη τη Μεγαλόνησο. Με την έκρηξη όμως της επανάστασης το 1821, σε ενέδρα των Τούρκων, συνελήφθη και σφαγιάστηκε. Η σύζυγός του μόλις που κατάφερε να σωθεί με τα δυό τέκνα της Χαράλαμπο και Ιωάννη και να καταφύγει στα Σφακιά και αργότερα στο Ναύπλιο όπου και εγκαταστάθηκε στην εκεί δημιουργηθείσα παροικία των Κρητών.
O Εμμανουήλ Ζυμβρακάκης ήταν ο γενάρχης της ιστορικής ομώνυμης οικογένειας.
Γκρεγκορί Ταφορώ

Καριέρα

Ο Γκρεγκορί Ταφορώ αγωνιζόταν στις ακαδημίες της ΚΜΣ Ουασέλ έως την ηλικιακή κατηγορία Κ-15. Ενσωματώθηκε, στη συνέχεια, στα τμήματα υποδομής της ΦΚ Ρουέν από το 1992 ως το 1995, ημερομηνία κατά την οποία χρεοκόπησε η ομάδα. Ο παίκτης ακολούθησε, τότε, τον προπονητή του στην ομάδα, Νασέρ Λαργκέ, ο οποίος είχε μόλις προσληφθεί από την ΣΜ Καέν. Αγωνίστηκε στη διάρκεια των τριών πρώτων του σεζόν με την δεύτερη ομάδα του συλλόγου στο CFA, υπό την τεχνική καθοδήγηση του Πασκάλ Τεώ, προτού προωθηθεί και καθιερωθεί στην πρώτη ομάδα του συλλόγου της Νορμανδίας. 
Το 2001, αποκτήθηκε από τον παλιό προπονητή της Ρουέν, τον Ζαν-Λυκ Μπουϊζίν, ο οποίος εργαζόταν, πλέον, ως τεχνικός διευθυντής στην Λιλ ΟΣΚ του Βαχίντ Χαλίχοτζιτς. Κατάφερε να καθιερωθεί ως βασικός και συνεισέφερε στην αγωνιστική άνοδο της ομάδας, της οποάις έγινε και αργότερα αρχηγός. Αντιστοίχως δεύτερη και τρίτη στο πρωτάθλημα τις σεζόν 2005 και 2006, η ΛΟΣΚ συμμετείχε επίσης τρεις φορές στο Τσάμπιονς Λιγκ σε διάστημα οκτώ σεζόν. 
Ενώ είχε χάσει την θέση βασικού του, έλυσε το συμβόλαιό του στις 2 Ιουλίου 2009 κοινεί συναινέσει με την ομάδα του. Στις 5 Ιουλίου, επέστρεψε στην ΣΜ Καέν, την ομάδα που τον ανέδειξε ποδοσφαιρικά, η οποία είχε μόλις υποβιβαστεί στην Λιγκ 2, όπου υπέγραψε συμβόλαιο διετούς διάρκειας. Έπειτα από μια καλή πρώτη σεζόν, η οποία βρήκε την ομάδα της Νορμανδίας να κατακτά τον τίτλο της πρωταθλήτριας και να επιστρέφει στην ελίτ του γαλλικού ποδοσφαίρου (με τον Ταφορώ να είναι μέλος της καλύτερης 11άδας της σεζόν στη Λιγκ 2), υπέστη συνεχόμενους τραυματισμούς που τον εμπόδισαν από το να διατηρήσει την θέση βασικού του. Ανακοίνωσε, τελικώς, στις 2 Δεκεμβρίου 2011 την αποχώρησή του από την ενεργό δράση λόγω των συνεχιζόμενων τραυματισμών που αντιμετώπιζε στην πλάτη.
Κάρολος Φίλιππος του Νασσάου-Ούζινγκεν

Βιογραφία

Γεννήθηκε στο Μπήρμπιχ και ήταν ο τέταρτος γιος του Καρόλου πρίγκιπα του Νασσάου-Ούζινγκεν και της με μοργανατικό γάμο συζύγου του Μαγδαληνής Γκροσς του Βήσμπαντεν. Ο πατέρας του είχε τρεις γιους από τον πρώτο του γάμο. Η Μαγδαληνή ήταν κόρη του δημάρχου και για να μη θεωρηθεί ο γάμος μοργανατικός τυπικά, ο Κάρολος ζήτησε πρώτα από τον Ιωσήφ Β΄ της Αυστρίας να την κάνει βαρόνη του Μπήρμπιχ, πράγμα που έγινε για αυτήν και τους απογόνους της.
Το 1773 η αδελφή του Φιλίππη-Αικατερίνη παντρεύτηκε τον Καρλ-Φρίντριχ βαρόνο φον Κρούζε, μετέπειτα πρωθυπουργό του Νασσάου-Ούζινγκεν. Ο πατέρας του έκανε τον Κάρολο-Φίλιππο πρόεδρο όλων των Σχολείων και Αυλάρχη. Το 1783 έγινε η συμφωνία (pact) Διαδοχής του Οίκου Νασσάου μεταξύ των κλάδων του, αλλά δεν προσκλήθηκε λόγω του ουσιαστικά μοργανατικού γάμου του πατέρα του.
Απεβίωσε το 1789 σε ηλικία 54 ετών στο Βήσμπαντεν.
Νικολάι Σιμιόνοφ

Βιογραφία

Ο Νικολάι Σιμιόνοφ γεννήθηκε στις 15 Απριλίου του 1896 στο Σαράτοβ και αποφοίτησε από το τμήμα Φυσικής στο Πανεπιστήμιο της Πετρούπολης (1913-1917) όπου ήταν μαθητής του Αβραάμ Φιόντοροβιτς Ιόφ. Το 1918, κατατάσσεται στον Λευκό Στρατό κατά την διάρκεια της Οκτωβριανής Επανάστασης. Το 1920 επιστρέφει στην Πετρούπολη ανέλαβε την ευθύνη των φαινομένων των ηλεκτρονίων στο Φυσικό-Τεχνικό Ινστιτούτο της Πετρούπολης. Έγινε επίσης Αναπληρωτής Διευθυντής του Ινστιτούτου. Το 1921, παντρεύεται την φιλόλογο Μαρία Μπόρες-Λιβερόφσκι (μαθήτρια του Ζιρμούνσκι) η οποία πέθανε το 1923. Μετά τον θάνατο της, το 1923, παντρεύεται την ανιψιά της, Νατάλια Νικολάγιεβνα Μπούρτσεβα, η οποία του έφερε ένα γιο (τον Γιούρι) και μια κόρη (την Λιουτμίλα). Το 1922, μαζί με τον Πιότρ Καπίτσα, ανακάλυψαν έναν τρόπο για την μέτρηση του μαγνητικού πεδίου του ατομικού πυρήνα. Αργότερα η πειραματική διάταξη βελτιώθηκε χάρη στην βοήθεια του Όττο Στέρν, και το πείραμα μετονομάστηκε σε "Πείραμα Στερν-Γκερλάτς". Το 1925, μαζί με τον Γιάκοφ Φρένκελ, σπούδασε την κινητική της συμπύκνωσης και την προσρόφηση των ατμών. Το 1927, σπούδασε τον ιονισμό των αέριων και δημοσίευσε ένα σημαντικό βιβλίο, το "Χημεία του Ηλεκτρονίου". Το 1928, μαζί με Βλαντιμίρ Φοκ, δημιούργησε μια θεωρία της θερμικής διαταραχής από την απαλλαγή των διηλεκτρικών. Διορίστηκε καθηγητής στο Πολυτεχνείο της Πετρούπολης το 1928. Το 1931, οργάνωσε το Ινστιτούτο Χημείας και Φυσικής της Σοβιετικής Ακαδημίας Επιστημών και έγινε ο πρώτος διευθυντής του Ινστιτούτο. Ένα χρόνο αργότερα, το 1932, έγινε πλήρες μέλος της Σοβιετικής Ακαδημίας Επιστημών. Ο Νικολάι Σιμιόνοφ πέθανε στις 25 Σεπτεμβρίου του 1986, σε ηλικία 90 ετών.

Έργα

Το έργο του Σιμιόνοφ για το μηχανισμό του χημικού μετασχηματισμού περιλαμβάνει μια διεξοδική ανάλυση της εφαρμογής της θεωρίας της αλυσίδας στις ποικίλες αντιδράσεις (1934-1954) και για την καύση των διαδικασιών. Ο Σιμιόνοφ πρότεινε μια θεωρία για την εκφυλισμένης διακλάδωσης, που θα βοηθούσε στην καλύτερη κατανόηση των φαινομένων που συνδέονται με την επαγωγή της οξείδωσης των διεργασιών. Ο Σιμιόνοφ έγραψε δύο σημαντικά βιβλία, το "Χημική Κινητική και αντιδράσεις της αλυσίδας" που εκδόθηκε στα ρωσικά το 1934 και στα αγγλικά το 1935. Ήταν το πρώτο βιβλίο της Ε.Σ.Σ.Δ που ανάπτυξε μια λεπτομερή ανάλυση των διακλαδώσεων των αντιδράσεων της αλυσίδας στη χημείας. Το "Κάποια προβλήματα της Χημικής Κινητικής και αντιδραστικότητας" εκδόθηκε στα ρωσικά το 1954 και μετά στα αγγλικά, γερμανικά και κινέζικα. Το βιβλίο αναθεωρήθηκε το 1958.
Πλημμύρες στην Βόρειο Θάλασσα του 2007

Οι Πλημμύρες στις χώρες της Βορείου Θάλασσας του 2007 προκλήθηκαν από μεγάλες θύελλες παλίρροιας, εμφανιζόμενες στις ακτές της Βορείου Θάλασσας το βράδυ της 8ης προς την 9η Ιουνίου του έτους 2007. Οι πληγείσες χώρες ήταν: η Ολλανδία, η Μεγάλη Βρεττανία, η Γερμανία, η Δανία, η Νορβηγία και το Βέλγιο.
Ήταν αναμενόμενο ότι το επίπεδο του νερού θα υπερβεί τα 3 μέτρα πάνω από την μέση στάθμη της θάλασσας. Οι πλημμύρες και τα κύματα σύμφωνα με τις εκτιμήσεις αναμένονταν να διασπάσουν τις κατασκευές αντιπλημμυρικής προστασίας και να προκαλέσουν εκτεταμένα πλημμυρικά φαινόμενα στο Νόρφολκ και στο Κεντ. Ωστόστο η πραγματική απόδοση σχετικά με το ύψος του νερού ήταν κατά 20 εκατοστά χαμηλότερη της προβλεπόμενης, με αποτέλεσμα να αποφευχθούν σοβαρές ζημιές.
Προειδοποιήσεις για τις πλημμύρες ανακοινώθηκαν στην ανατολική ακτή της Βρετανίας και σε ολόκληρη την ολλανδική ακτή. Το φράγμα ασφαλείας Maeslantkering στην πόλη λιμάνι του  Ρότερνταμ παρέμεινε κλειστό στο πλαίσιο συναγερμού έκτακτης ανάγκης για πρώτη φορά από την κατασκευή του το 1997. Η Δανία και η Γερμανία ανακοίνωσαν σοβαρές καταιγίδες με ισχυρές ριπές ανέμου με ταχύτητα  έως  125 χλμ/ώρα και στην Σκωτία στα νησιά Orkney και Shetland οι ριπές ανέμου έφτασαν τα 145 χλμ/ώρα. Οι πλατφόρμες πετρελαίου στην Νορβηγική ακτή παρέμειναν κλειστές κατά την διάρκεια της καταιγίδας.
Άλλη μία συνέπεια της καταιγίδας ήταν η άφιξη ρεκόρ Alle alle (ένα μικρό θαλασσοπούλι της Αρκτικής) στην Βόρεια Θάλασσα, ο πληθυσμός των οποίων στα νησιά Φάρνε αυξήθηκε από 7.143 στις 10 Νοεμβρίου σε  28.803 στις 11 Νοεμβρίου.
Τράχωμα

Αιτία

Το βακτήριο που προκαλεί την ασθένεια μπορεί να εξαπλωθεί μέσω της άμεσης ή της έμμεσης επαφής με τα μάτια ή τη μύτη κάποιου προσβεβλημένου ατόμου. Στην έμμεση επαφή συμπεριλαμβάνονται η μετάδοση μέσω του ρουχισμού ή μέσω μυγών που έχουν έρθει σε επαφή με τα μάτια ή τη μύτη προσβεβλημένου ατόμου. Σε πολλές περιπτώσεις λοιμώξεων χρειάζονται αρκετά χρόνια μέχρι η ουλή του βλεφάρου να μεγαλώσει τόσο ώστε οι βλεφαρίδες να αρχίσουν να τρίβουν το μάτι. Τα παιδιά μεταδίδουν την ασθένεια πιο συχνά από τους ενήλικες. Η κακή υγιεινή, οι συνωστισμένες συνθήκες διαβίωσης και η έλλειψη καθαρού νερού και αποχωρητηρίων επίσης αυξάνουν την πιθανότητα εξάπλωσης.

Πρόληψη και Θεραπεία

Στην προσπάθεια πρόληψης της ασθένειας περιλαμβάνονται η πρόσβαση σε καθαρό νερό και η μείωση των προσβεβλημένων ατόμων μέσω της θεραπείας με αντιβιοτικά. Στη μέθοδο αυτή ενδέχεται να περιλαμβάνεται η ταυτόχρονη θεραπεία ολόκληρων ομάδων, στις οποίες η ασθένεια θεωρείται κοινή. Η απλή πλύση δεν αρκεί για την πρόληψη της ασθένειας, μπορεί όμως να αποδειχθεί χρήσιμη σε συνδυασμό με άλλα μέτρα. Η θεραπεία μπορεί να γίνει από του στόματος αζιθρομυκίνη ή τοπικά τετρακυκλίνη. Προτιμάται η αζιθρομυκίνη γιατί μπορεί να χορηγηθεί με τη μορφή μίας δόσης από του στόματος. Αν έχει δημιουργηθεί ουλή στο βλέφαρο, μπορεί να χρειαστεί χειρουργική επέμβαση, για να διορθωθεί η θέση των βλεφαρίδων και να προληφθεί η τύφλωση.

Επιδημιολογία

Σε παγκόσμιο επίπεδο, περίπου 80 εκατομμύρια άνθρωποι έχουν ενεργό λοίμωξη. Σε ορισμένες περιοχές το ποσοστό της μόλυνσης φτάνει το 60–90% των παιδιών και προσβάλλει τις γυναίκες πιο εύκολα από τους άνδρες, πιθανόν λόγω της πιο στενής επαφής τους με τα παιδιά. Η ασθένεια είναι η αιτία μειωμένης όρασης για 2,2 εκατομμύρια ανθρώπους, 1,2 εκατομμύρια εκ των οποίων είναι εντελώς τυφλοί. Η παρουσία της είναι συχνή σε 53 χώρες της Αφρικής, της Ασίας, της Κεντρικής και Νότιας Αμερικής και θέτει σε κίνδυνο περίπου 230 εκατομμύρια ανθρώπους. Προκαλεί οικονομική ζημιά 8 δισεκατατομμυρίων δολαρίων το χρόνο. Ανήκει σε μία ομάδα ασθενειών που είναι γνωστές ως παραμελημένες τροπικές ασθένειες.
Iostream

Παραδείγματα

Ένα απλό παράδειγμα χρήσης είναι το πρόγραμμα "hello world" που τυπώνει το μήνυμα "Γεια σου κόσμε!" μαζί με τον χαρακτήρα αλλαγής γραμμής \n:
#include <iostream>int main() {
    std::cout << "Γεια σου κόσμε!\n";
    return 0;}
Το cout είναι αντικείμενο της κλάσης ostream. Ο τελεστής << υπερφορτώνεται στην ostream ώστε να στέλνει τα δεδομένα στην τυπική έξοδο (συνήθως είναι η οθόνη). Αντίστοιχα το cin είναι αντικείμενο της κλάσης istream. Ο τελεστή >> υπερφορτώνεται στην istream ώστε να δέχεται δεδομένα από την τυπική είσοδο (συνήθως είναι το πληκτρολόγιο). Ο τελεστής << ή >> δείχνει συμβολικά την ροή των δεδομένων. Για παράδειγμα στο std::cout << "Γεια σου κόσμε!\n"; δείχνει την ροή από αριστερά προς τα δεξιά (δηλαδή στην έξοδο cout που παραφράσει το see out που σημαίνει δες την έξοδο). Εναλλακτικά στην θέση του '\n' μπορεί να χρησιμοποιηθεί το endl που σημαίνει (end line - μεταφράζεται ως τέλος/αλλαγή γραμμής).
Στο παρακάτω παράδειγμα φαίνεται και η χρήση του cin για είσοδο:
#include <iostream>#include <string>              // για το αντικείμενο τύπου αλφαριθμητικού stringusing namespace std;           // χρήση του χώρου ονομάτων std ώστε να χρησιμοποιείται κατευθείαν
                               // η cout χωρίς το std:cout κλπint main() {

    string name;
    cout << " Ποιο είναι το όνομά σου: ";
    cin >> name;                              // περιμένει να διαβάζει από την είσοδο-πληκτρολόγιο 
                                              // ένα αλφαριθμητικό με το όνομα (μέχρι να πατήσει 
                                              // ο χρήστης το enter, δηλαδή την αλλαγή γραμμής)

    // Εναλλακτικά θα μπορούσε να είναι με την χρήση του '\n':
    //  cout << "Γεια σου " << name << '\n';
    cout << "Γεια σου " << name << endl;
    
    return 0;}
Το endl είναι μια λειτουργία της εξόδου η οποία εκτός από την αλλαγή γραμμή, αδειάζει άμεσα την μνήμη (buffer εξόδου) ώστε να γίνει άμεσα η έξοδος (αυτό ιδιαίτερα είναι σημαντικό όταν η έξοδος είναι σε εξωτερικό αρχείο π.χ. χρησιμοποιώντας την βιβλιοθήκη fstream).